title: Kakawin Ramayana
text: Ring patapan punika, Rama miwah Laksamana prasida ngalahang para raksasa. Selanturnyane sareng kalih lunga ka kraton Mithila sane sedek ngadaang sayembara. Sira sane menang pacang ngamolihang putri Sang Prabhu irika sane mapesengan Sita. Para pamilet sayembara punika katunden metatang busur panah sane ngiringang Sita duk dane embas. Asiki nenten wenten sane prasida metatang busur punika sajabaning Rama. Punika mawinan Rama sane menang tur prasida ngamolihang Sita. Sareng kalih raris alaki rabi tur selanturnyane mawali ka Ayodya.